કૃષ્ણની ગોપીઓ સાથેની ક્રીડાનાં શ્રંૃગારિક વર્ણનો કવિઓએ કર્યાં છે. રસ નીતરતાં, વિલાસપૂર્ણ, કામોત્તેજક, ઇરોટિક. કૃષ્ણને ભજતા કેટલાક પંથને આ રુચે છે, કેટલાકને નથી રુચતું. કેટલાક આ પ્રેમને પ્લેટોનિક લવ સાબિત કરવાની કોશિશ કરતા રહે છે. કેટલાક તેને પ્રતીકાત્મક ઠરાવવા મથે છે. ભગવાન કાંઈ માણસ જેવો પ્રેમ કરે? પ્રણયક્રીડા-કામક્રીડા કરે અને એ પણ બીજાની પત્નીઓ સાથે? અમુક આ વાતને ગળે ઉતારી નથી શકતા. તેમને બાળકૃષ્ણ ગમે. યોદ્ધો કૃષ્ણ ગમે. ફિલોસોફર કૃષ્ણ ગમે. રાજા કૃષ્ણ ગમે. વિષ્ટિકાર કૃષ્ણ ગમે, પણ પ્રેમી કૃષ્ણની તેઓ બાદબાકી કરી નાખે છે. કૃષ્ણને ટુકડાઓમાં પૂજવા, માનવા સહેલા છે, સમગ્રપણામાં સ્વીકારવા મુશ્કેલ છે. ભાગવતમાં કૃષ્ણ પોતે ગોપીઓને કહે છે કે તમે તમારા પતિઓ, ઘરબાર બધું છોડીને આવી છો તે બરાબર નથી. ગોપીઓ કૃષ્ણની પાછળ પાગલ છે.